በማገገም ላይ ሳሉ ከአራት ቀናት በፊት ኢንፌክሽን አጋጥሟቸው ሕይወታቸው አደጋ ላይ እስኪወድቅ ድረስ በስልክ ከጠቅላይ ሚኒስትር መለስ ጋር በተደጋጋሚ መገናኘታቸውን የተናገሩት አቶ ኃይለ ማርያም፣ የሚናገሩት በሙሉ ሥራ እንዴት እየተከናወነ እንደሆነ መሆኑን አስረድተዋል፡፡ ‹‹በሥራ የተገዙ ሰው ነበሩ›› በማለት፡፡ በመጨረሻም አሁን የተነደፈው የኢትዮጵያ መንግሥት የልማት ስትራቴጂ እንዲቀጥልና አዲሱ ትውልድ ይህንን ተግባራዊ እንዲያደርግ ማነሳሳት እንዳለባቸው ከተናገሩዋቸው ኑዛዜዎች መካከል ዋነኞቹ መሆናቸውን ተናግረዋል፡፡ የተጀመረው ልማት እንዲቀጥል አደራ ማለታቸውን በማስታወስ፣ ‹‹እኛም ለዚህ እጃችንን የሰጠን ነን፡፡ አደራቸውን ከግብ እናደርሳለን የሚል እልህ በአመራሩ ላይ ሰፍኗል፤›› ብለዋል፡፡
